CELEX: 32016D0586
Language: sk
Date: 2016-04-14 00:00:00
Title: Vykonávacie rozhodnutie Komisie (EÚ) 2016/586 zo 14. apríla 2016 o technických normách pre mechanizmus dopĺňania náplne elektronických cigariet [oznámené pod číslom C(2016) 2093] (Text s významom pre EHP)

16.4.2016   
            
            
               SK
            
            
               Úradný vestník Európskej únie
            
            
               L 101/15
            
         VYKONÁVACIE ROZHODNUTIE KOMISIE (EÚ) 2016/586
   zo 14. apríla 2016
   o technických normách pre mechanizmus dopĺňania náplne elektronických cigariet
   
      
         [oznámené pod číslom C(2016) 2093]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (1), a najmä na jej článok 20 ods. 13,
   keďže:
   
               (1)
            
            
               V článku 20 ods. 3 písm. g) smernice 2014/40/EÚ sa od členských štátov vyžaduje, aby zabezpečili, aby elektronické cigarety a plniace fľaštičky mali mechanizmus zabezpečujúci opätovné plnenie bez úniku náplne.
            
         
               (2)
            
            
               Na základe článku 20 ods. 13 smernice 2014/40/EÚ sa Komisia splnomocňuje stanoviť technické normy pre mechanizmus dopĺňania náplne elektronických cigariet prostredníctvom vykonávacieho aktu.
            
         
               (3)
            
            
               Vzhľadom na toxicitu tekutín obsahujúcich nikotín, ktoré sa používajú v elektronických cigaretách a plniacich fľaštičkách, je vhodné zabezpečiť, aby elektronické cigarety bolo možné dopĺňať spôsobom, ktorým sa minimalizuje riziko kontaktu s pokožkou a náhodného požitia takýchto tekutín.
            
         
               (4)
            
            
               Na základe spätnej väzby od zainteresovaných strán a práce, ktorú vykonal externý dodávateľ, sa stanovili technické normy, ktoré sú určené na zabezpečenie, aby sa vyhovujúcim mechanizmom dopĺňania náplne poskytla dostatočná ochrana proti úniku náplne.
            
         
               (5)
            
            
               Stanovené technické normy zahŕňajú aj opatrenia, ktorými sa zabezpečuje, aby spotrebitelia boli riadne informovaní o spôsobe, akým majú zaobchádzať s mechanizmom dopĺňania náplne tak, aby pri dopĺňaní nedošlo k úniku náplne.
            
         
               (6)
            
            
               Zainteresované strany môžu Komisii poskytnúť informácie o alternatívnych mechanizmoch, ktoré vyvinuli na zabezpečenie dopĺňania bez úniku náplne, čo môže viesť k úprave tohto rozhodnutia.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom výboru uvedeného v článku 25 smernice 2014/40/EÚ,
            
         PRIJALA TOTO ROZHODNUTIE:
   Článok 1
   Predmet úpravy
   Týmto rozhodnutím sa stanovujú technické normy pre mechanizmus dopĺňania náplne elektronických cigariet vyrobených v Únii alebo dovezených do Únie.
   Článok 2
   Požiadavky na mechanizmus dopĺňania náplne
   1.   Členské štáty musia zabezpečiť, aby sa elektronické cigarety s obnoviteľnou náplňou a plniace fľaštičky umiestňovali na trh len v prípade, keď mechanizmus, ktorým sa elektronické cigarety dopĺňajú, spĺňa jednu z týchto podmienok:
   
               a)
            
            
               v rámci mechanizmu sa musí používať plniaca fľaštička s bezpečne pripevnenou dýzou dlhou najmenej 9 mm, ktorá je užšia ako otvor nádržky elektronickej cigarety, s ktorou sa používa, a ktorá do toho otvoru nádržky bez ťažkostí zapadá, a má mechanizmus kontroly prietoku, ktorý vo vertikálnom umiestnení a iba pri atmosférickom tlaku a pri 20 °C ± 5 °C neuvoľňuje viac ako 20 kvapiek dopĺňanej kvapaliny za minútu;
            
         
               b)
            
            
               pôsobí prostredníctvom pripájacieho systému, ktorý uvoľňuje dopĺňajúce tekutiny do nádržky elektronickej cigarety len vtedy, keď sú elektronická cigareta a plniaca fľaštička pripojené.
            
         2.   Členské štáty musia zabezpečiť, aby elektronické cigarety s obnoviteľnou náplňou a plniace fľaštičky obsahovali ako súčasť návodu na používanie podľa článku 20 ods. 4 písm. a) bodu i) smernice 2014/40/EÚ náležité pokyny na dopĺňanie vrátane grafického znázornenia.
   Na elektronických cigaretách s obnoviteľnou náplňou a plniacich fľaštičkách s mechanizmom dopĺňania náplne typu uvedeného v ods. 1 písm. a) musí byť v návode na použitie uvedená šírka nádržky takým spôsobom, aby spotrebiteľom umožnila zistiť, či sú plniace fľaštičky a elektronické cigarety kompatibilné.
   V návode na používanie elektronických cigariet s obnoviteľnou náplňou a plniacich fľaštičiek s mechanizmom dopĺňania náplne typu uvedeného v odseku 1 písm. b) musia byť uvedené typy pripájacieho systému, s ktorými sú takéto elektronické cigarety a plniace fľaštičky kompatibilné.
   Článok 3
   Adresáti
   Toto rozhodnutie je určené členským štátom.
   
      V Bruseli 14. apríla 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 127, 29.4.2014, s. 1.